Ek het op ’n dorpie in die Klein-Karoo grootgeword en in die ganse hoërskool het slegs een onderwyser na enigiets behalwe karboolseep geruik. Sal ek ooit die somerdae vergeet, sonbesies in die peperbome buite die vensters, die temperatuur bo 35 grade Celcius, die wete dat daar ‘n loom rivier wag – voor jou slaperige oë ’n tabel syfers en Meneer X wat oor jou skouer loer, sy walm Old Spice die konsentrasie van primitiewe narkose…
Mans wat belangstel in parfuum sal ’n goeie begin maak met ’n verkenning van vetiver, oftewel kuskusgras. Die allerbeste konsentraat kom uit Indië, gemaak in koperketels oor houtvure in die rivier-stad Kannauj. Ek het ’n botteltjie uit Kannauj wat dien as my verwysing waaraan ek ander meet – die geur is groen en grond en aarts – iets vir ’n tuinier met growwe hande.
Moenie dat hierdie moedswillige naam jou afsit nie – Fat Electrician is een van die voorste kuskus-parfuums. Mens sou dit nooit sê as jy na die afgeleefde agterstewe van ’n oorgewig werker op die etiket kyk nie, nog minder daaroor lees op die webwerf: … “A midnight cowboy lost on city asphalt”.
Die gebruik van parfuum, veral by mans, kan maklik ontspoor. Daar is produkte op die mark wat ’n stiervegter teen ’n verwoede bul sal beskerm en vlieë van die plafon sal losmaak. Benader dus parfuum katvoet en dra dit omdat jy daarvan hou.